Ferndale-aanval: Man beskerm sy vrou | Netwerk24
Deur Dennis Delport 28 Januarie 2020 19:50
Die egpaar, albei in hul 70’s, is Maandag in die vroeë oggendure deur ’n aanvaller in hul huis in Langlaan in dié woonbuurt oorrompel, sê ’n familielid van die vrou.
Die name van die slagoffers is aan Netwerk24 bekend, maar word op hul versoek weerhou.
Hulle het albei gister (Maandag) operasies ondergaan. Die man is Maandag in die vroeë oggendure geopereer terwyl die vrou gisteroggend (Maandag) om 09:00 uur geopereer is. Albei se operasies was ’n sukses gewees
Die familielid sê dit is ’n wonderwerk dat die egpaar die traumatiese ervaring oorleef het.
Die aanvaller het glo deur ’n ruit toegang tot die huis verkry.
Albei het steekwonde opgedoen en hul toestand is nou bestendig. Hulle lê langs mekaar in die waaksaal in ’n Johannesburgse hospitaal.
“Hulle het albei gister (Maandag) operasies ondergaan. Die man is Maandag in die vroeë oggendure geopereer terwyl die vrou gisteroggend (Maandag) om 09:00 geopereer is. Albei se operasies was ’n sukses,” sê die familielid.
“Geen van hul organe is in die aanval beskadig nie. Ons is dankbaar dat hulle die aanval oorleef het. Hulle is albei gemaklik en bestendig en baie verlig dat hulle lewend aan die ander kant van die aanval kon uitkom.”
Volgens die familielid is dit onbekend wat die aanvaller se motief was.
“Daar is niks uit die huis gesteel nie. Hulle is bloot aangeval,” sê sy.
Volgens Russel Meiring, woordvoerder van ER24, is die egpaar in ’n kritieke toestand op die toneel aangetref.
“Die man is met byna 20 steekwonde oor sy liggaam gevind. Gevorderde lewensondersteuning is op die egpaar toegepas waarna hulle na ’n hospitaal geneem is,” sê hy.
Brig. Mathapelo Peters, provinsiale woordvoerder, het bevestig die polisie ondersoek ’n saak van gewapende roof.
“Dit is ook moontlik dat alternatiewe klagte tot die saak bygevoeg kan word soos die ondersoek vorder,” sê sy.
“Die polisie rig ’n versoek aan enigiemand met inligting oor die aanval om dit by die polisie aan te meld of om 08600 10111 te bel,” sê sy.
Meer oor: Ferndale | Johannesburg | Man | Egpaar | Vrou | Gesteek | Beskerm | Aanvaller